Maatskaplike werkers: Werk-lewe-balans is noodsaaklik - Solidariteit GildesSolidariteit Gildes Maatskaplike werkers: Werk-lewe-balans is noodsaaklik - Solidariteit Gildes
Tuis / Maatskaplike Werkers / Maatskaplike werkers: Werk-lewe-balans is noodsaaklik
Maatskaplike werk is 'n hartsberoep – 'n doelgerigte keuse om mense te wil help. As maatskaplike werker is jy 'n stem vir die mense wat nie gehoor word nie. Jy konfronteer ernstige maatskaplike kwessies ─ iets wat uitbranding in dié beroep 'n hartseer realiteit maak.
In Suid-Afrika met sy hoë werkloosheidsyfer, toenemende kriminaliteit en groter wordende sosioëkonomiese probleme, is die kans goed dat jy as maatskaplike werker 'n gebrek aan balans tussen werk en lewe gaan ontwikkel. Jy werk immers met negatiewe aspekte van die lewe en is konstant in konflik.
"Mense dink jy werk net met arm mense, deel kos uit en neem kinders weg van hul ouers. Dis nie so nie – jy werk met gewone mense in die samelewing wat probleme ondervind. Dit beïnvloed jou soms negatief. Jy sien en beleef die lelike kant van menswees. As maatskaplike werker is jy opgelei om neutraal in situasies op te tree maar dis nooit maklik nie. Soms voel dit of jy heeldag net moet vure doodslaan," het die voormalige maatskaplike werker Sarie Marais-Nell al in 2014 gesê.
Vandag se omstandighede lyk geensins beter nie. Suid-Afrika ondervind 'n geweldige tekort aan maatskaplike werkers. Vroeëre statistieke van die Suid-Afrikaanse Raad vir Maatskaplike Diensberoepe (SARMD) toon dat die verhouding van maatskaplike werkers tot die bevolking in Suid-Afrika op 1:5000 geskat word. Met Covid-19- inperkings het die las op maatskaplike werkers nog groter geword.
Die onrealistiese hoë werklading gekombineer met blootstelling aan geweld, aggressie en ander traumatiese situasies, lei dikwels tot spanning en depressie. Die gevoelens wat by maatskaplike werkers na vore tree, is nie altyd maklik om te ignoreer as huis-toe-gaan-tyd aanbreek nie, sê prof. Ansie Fouché en dr. Elmien Truter, albei gekwalifiseerde professionele maatskaplike werkers van die Noordwes-Universiteit (NWU).
Maatskaplike werkers rapporteer dan ook dikwels dat die probleme van ander hulle diep beïnvloed en by hulle bly selfs nadat die dag se werk afgehandel is. Soms voel hulle so oorweldig dat hulle nie eens besef dat hulle 'n swak balans tussen werk en lewe handhaaf nie.
Waarskuwingstekens waarna opgelet moet word:
gebrek aan fokus, vergeetagtigheid en konsentrasieverlies
nagmerries oor werk of sekere situasies met kliënte
gevoelens van vrees, angstigheid, depressie en prikkelbaarheid
'n gebrek aan entoesiasme vir dinge wat jy eens geniet het
ondervind probleme met die skeiding tussen werk en persoonlike tyd
gebrek aan medelye met ander
gevoelens van wrokkigheid
toename in slegte gewoontes soos die gebruik van alkohol, dwelms en/of dobbel om daaglikse stressors te hanteer
klagtes deur gesinslede omdat jy nooit meer tuis is nie
versuim om middagete te eet
oormatige kafeïeninname (meer as vyf koppies koffie per dag)
weiering om ruspouses by die werk te neem
jou immuunstelsel verswak en jy word meer gereeld siek. Jy kan ook stresverwante simptome soos hartkloppings, pyn in die bors, hoofpyn of spysverteringsprobleme ervaar.
As maatskaplike werker is dit belangrik om te onthou dat indien jy ander wil versorg, dit krities noodsaaklik is om eerstens na jouself om te sien. Die doelwitte van jou selfversorgingsplan moet wees om 'n balans te vind in drie sleutelareas: jou geestelike, fisieke en professionele gesondheid
Dit is wat jy as belangrik moet beskou:
Doen moeite om te verstaan ​​wat dit is wat jou raak. Eien jou eie persoonlike snellers en kwesbaarhede in jou werk.
Moenie 'n spons wees nie. Let op jou reaksie wanneer kliënte van traumatiese gebeure vertel. Bly jy in jou gedagtes daarmee spook? Ervaar jy terugflitse wat verband hou met die situasie? Dit kan trauma veroorsaak, wat jou 'n hoë risiko maak vir deernis, moegheid of empatie-uitputting. Vergader gereeld met 'n toesighouer of kollega om jou werk te beoordeel terwyl jy jouself ook tyd gun om daaroor na te dink.
Vestig 'n sterk ondersteuningstelsel van vriende, kollegas en familie.
Handhaaf jou grense met kliënte, kollegas en selfs vriende of familie. Moenie toegee aan druk wat mettertyd die strooi kan wees wat die kameel se rug breek nie.
Vier die klein oorwinninkies. Maatskaplike werkers voel dikwels dat hulle nie 'n verskil maak nie omdat die behoefte wat hulle van dag tot dag sien so groot is. Onthou dat die probleme waarmee jy hier te make het dikwels oor 'n tydperk van jare ontwikkel het. Dit is dus net natuurlik dat dit jare kan duur om dit op te los. Werk sagkens met jouself.
Wees fisiek aktief. Ten minste 20 minute se daaglikse fisieke aktiwiteite soos stap, draf of fietsry kan die goedvoel-hormone in jou brein verhoog en bied dieselfde effek as 'n antidepressant.
Sorg dat jy gesond eet, genoeg water inneem en voldoende slaap kry.
Skeduleer gereelde ruspouses en vakansies, selfs al bly jy net tuis.
Raak van spanning ontslae. Kry iets wat jou kan help om na werk van jou werkdag te vergeet – dalk 'n langer roete huis toe terwyl jy bewustheid beoefen of 'n stokperdjie waaroor jy passievol voel. Die sleutel is om jou tyd vir besinning te gee. Oorweeg ook meditasie en/of joga.
Beplan een keer per week vir jou 'n lekker aktiwiteit – iets soos 'n spesiale aandete of 'n fliek wat jy geniet. Beskou dit as 'n afspraak met jouself.
Leer om hulp te aanvaar en om daarvoor te vra as dit nodig is.
Die wêreld het meer passievolle en toegewyde maatskaplike werkers soos jy nodig ─ maar dit beteken nie dat jy jou tot die punt van uitbranding moet dryf nie. Skep vir jou 'n gesonde balans tussen werk en lewe en verseker sodoende dat jy nog baie jare hierdie uiters noodsaaklike diens kan verrig.
Vir meer inligting, selftoetse en hulpbronne oor uitbranding onder maatskaplike werkers kan jy die webwerf http://www.friedsocialworker.com/ besoek.
Maatskaplike werkers wat met die beskerming van kinders werk, kan gerus besoek aflê by https://www.thecave.africa/, 'n digitale veilige hawe wat geskep is deur Fouché en Truter vir praktisyns wat hulle in 'n "drasties veranderende gemeenskapsekologie" bevind.
http://news.nwu.ac.za/af/cave-%E2%80%99n-digitale-veilige-hawe-vir-maatskaplike-werkers?_ga=2.114908804.2057911833.1588762076-1583054290.1560424129